WGO-kenners na China vir ondersoek na korona-oorsprong  Dr. Tedros Adhanom Ghebreyesus. Foto:(Salvatore Di Nolfi/Keystone via AP) Twee kenners van die Wêreldgesondheidsorganisasie (WGO) is na China gestuur om te begin met ŉ ondersoek na die oorsprong van die koronavirus-pandemie. ŉ Kenner in dieregesondheid en ŉ epidemioloog sal Chinese afgevaardigdes ontmoet om die logistiek rakende die ondersoek te bepaal, insluitend plekke wat tydens die ondersoek besoek sal word en die deelnemers aan die ondersoek. Een van die groot kwessies wat ondersoek sal word, is die kwessie of die virus van diere na mense oorgedra is, het dr. Margaret Harris, WGO-woordvoerder, gesê. Wetenskaplikes vermoed dat die virus sy oorsprong by vlermuise gehad het en toe na ander diere soos ŉ sivetkat en ietermago versprei het voordat dit na mense oorgedra is. ŉ Uitbreking einde verlede jaar het die fokus geplaas op ŉ mark in Wuhan, maar die ontdekking van vroeëre gevalle dui daarop dat die dier-tot-mens-oordrag moontlik elders plaasgevind het. Meer as 120 lande het in Mei vanjaar versoek dat ŉ ondersoek gedoen word na die oorsprong van die virus. Die WGO gaan intussen ook ŉ onafhanklike paneel op die been bring om sy hantering van die Covid-19-pandemie en wêreldlande se reaksie daarop te evalueer. Tedros Adhanom Ghebreyesus, direkteur-generaal van die WGO, het gesê Helen Clark, voormalige premier van Nieu-Seeland en Ellen Johnson Sirleaf, voormalige Liberiese president, sal aan die hoof van die paneel staan. “Dit is tyd vir selfrefleksie, om na die wêreld waarin ons leef te kyk en maniere te vind om ons samewerking te versterk terwyl ons voortgaan om lewens te red en hierdie pandemie onder beheer te bring,” het Ghebreyesus gesê. “Die omvang van hierdie pandemie, wat feitlik almal ter wêreld geraak het, verdien duidelik ŉ eweredige evaluering.” Die paneel sal in November ŉ tussentydse verslag voorlê gevolg deur ŉ substantiewe verslag in Mei aanstaande jaar.